ྗེ་ཐེག་པ་ནི་ཚེ་གཅིག་གི་མྱུར་ལམ་རྨད་དུ་བྱུང་བ་ཡིན་ཏེ། དེ་ལའང་སྔ་འགྱུར་རྙིང་མར་གྲགས་པ་དང་། ཕྱིས་འགྱུར་གསར་མར་གྲགས་པ་གཉིས་ལས། འདི་ནི་
གསར་མ་ལས་འཕགས་པ་རྙིང་མར་གྱུར་པ་ཡིན། དེ་ཡང་ཞལ་ནས་གསུངས་པའི་བཀའ་མ་དང་། རྗེས་སུ་གནང་བའི་གཏེར་མ། བྱིན་གྱིས་བརླབས་པའི་དག་སྣང་སྟེ་གསང་བ་ཆེན་པོའི་རིང་ལུགས་འདིར་དེ་
གསུམ་གྱི་བརྒྱུད་པའི་བཀའ་སྲོལ་དུ་མ་མཆིས་པ་ལས། འདི་ནི་ཟབ་ཁྱད་དྲུག་གིས་ཁྱད་ཆོས་སུ་འཕགས་པ་གཏེར་མར་གྱུར་པ་ཡིན་ལ། དེ་ཡང་བཀའ་མ་རྣམས་དུས་དབང་གིས་ནུབ་ཅིང་འཆལ་བའི་ཚེ་ལས་

༄༅། །ཀྱི་འཕྲོ་ཟད་པའི་སྐལ་ལྡན་རྣམས་གཏེར་ཆོས་ཀྱིས་རང་གཞན་དོན་དཀའ་ཚེགས་མེད་པར་འགྲུབ་པར་འགྱུར་བ་ལ་དགོངས་ནས་རྒྱུད་ལུང་མན་ངག་གི་བཅུད་ཐམས་ཅད་བསྡུས་ནས་ཟབ་
གཏེར་དུ་རྒྱས་བཏབ་པའི་དགོས་པ་ནི། ཐང་ཡིག་ལས། ཤིན་ཏུ་ཟབ་པའི་མཐར་ཐུག་སྙིང་པོ་རྣམས། །སྤྱིར་ཡང་བོད་རྣམས་གསར་ངས་ཆེ་བ་དང་། །སྙིགས་མའི་འགྲོ་ལ་ལྷག་པར་སྙིང་བརྩེ་བས། །མཐའ་
དབུས་ཐམས་ཅད་གཏེར་གྱིས་བཀང་ནས་བཞག །ཅེས་གསུངས་པ་ལྟར། རང་ཅག་ཁ་རིས་བསྐོར་བའི་ལྗོངས་སུ་རྒྱུ་བའི་སྐྱེ་རྒུ་རྣམས་ཀྱི་ཕན་བདེའི་རྩ་ལག་རྒྱལ་དབང་པདྨའི་ཟབ་གཏེར་ལ་རག་ལུས་པས།
དེ་ཡང་ཕྱོགས་མཚམས་མཐའ་དབུས་རི་བྲག་མཚོ་སོགས་ཟབ་མོའི་གདམས་པ་མ་སྦས་པ་མེད་པ་ལྟ་བུ་དང་དེ་ཉིད་འབྱིན་པའི་སྐྱེས་བུའང་སྔོན་དུས་ཀྱི་རྗེ་འབངས་རྒྱ་མཚོ་བྱང་འཕགས་ས་ཆེན་པོ་ལ་བཞུགས་པ་་
རྣམས་གང་འདུལ་གྱི་སྒྱུ་འཕྲུལ་སྤྲུལ་སྐུ་གཏེར་སྟོན་གྱི་རྣམ་པར་བསྟན་ནས་གཏེར་ཁ་སོ་སོར་བཞེས་ཤིང་། ད་རེས་ཀྱི་སྐབས་སུ་བབས་པ་འདི་ནི་ལྷ་བྲག་ཐུགས་གཏེར་རམ་བྱང་གཏེར་དུ་གྲགས་པ་ཡིན་ཏེ། དེ་
ཡང་རང་གཏེར་གསང་བ་རིན་ཆེན་འདུས་པ་ལས། འདི་ནས་ཉི་མ་ནུབ་བྱང་མཚམས༔ རི་བོ་བཀྲ་བཟང་ཞེས་བྱའི་མདུན༔ རུས་སྦལ་འདྲ་བའི་བྲག་སྟེང་དུ༔ འདི་ནས་མི་ལོ་བདུན་བརྒྱ་ན༔ ང་སོང་དྲུག་

བརྒྱ་ཉི་ཤུ་ན༔ རིག་འཛིན་རྒོད་ཀྱི་ལྡེམ་འཕྲུ་ཅན༔ སྦས་པའི་རྣལ་འབྱོར་འཛིན་པ་འབྱུང་༔ དེ་ཉིད་ང་ཡི་ཐུགས་སྤྲུལ་ཡིན༔ ཞེས་པ་སོགས་གཏེར་ཁ་དུ་མ་ནས་རྡོ་རྗེའི་ལུང་གིས་བསྟན་པའི་ཞང་སྣ་ནམ་པ་རྡོ་
རྗེ་བདུད་འཇོམས་ཀྱི་སྐྱེ་མཐའི་བྱང་ཆུབ་སེམས་དཔའ་ཆེན་པོ་རིག་འཛིན་དངོས་གྲུབ་རྒྱལ་མཚན་གྱིས་བྱང་ཕྱོགས་རི་རྒྱལ་བཀྲ་བཟང་གི་བྲག་རི་དུག་སྦྲུལ་སྤུངས་འདྲའི་སྐེད་ནས་མཛོད་ལྔ་འདུས་པའི་ཟབ་གཏེར་་
སྤྱན་དྲངས་པའི་ནང་ཚན་ད་རེས་ཀྱི་སྐབས་སུ་བབས་པ་ནི་དབུས་བསེ་སྒྲོམ་སྨུག་པོའི་ནང་ནས་བྱོན་པ། ཐེག་པ་ཐམས་ཅད་ཀྱི་ཡང་རྩེའི་ཡང་རྩེར་གྱུར་པ་རྩོལ་མེད་ཨ་ཏིའི་ཐེག་པ་ཀུན་བཟང་དགོངས་པ་ཟང་ཐལ་
ཞེས་གང་ཟག་ཁྱད་པར་བ་རྣམས་བདེ་བར་གཤེགས་པའི་གཤེགས་ཤུལ་འོད་ཀྱི་ཕུང་པོ་ཆེན་པོར་མངོན་སངས་རྒྱ་བའི་གདམས་པ་མཆོག་གསང་ཆེན་པོ་འདི་ཉིད་ཀྱི་ལོ་རྒྱུས་རྒྱས་པ་བཤད་ཀྱིས་མི་ལང་ཞིང་མདོ་་་
ཙམ་བརྗོད་ན་སྟོང་ཐུན་ལས། ཨོ་རྒྱན་པདྨ་འབྱུང་གནས་སྤྱན་དྲངས་ནས༔ བོད་ཀྱི་ལྷ་སྲིན་གདུག་པ་ཅན་དམ་ལ་བཏགས༔ དཔལ་བསམ་ཡས་ལྷུན་གྱིས་གྲུབ་པའི་གཙུག་ལག་ཁང་ཆེན་པོ་བཞེངས་སུ་
གསོལ༔ ཆོས་ཀྱི་འཁོར་ལོ་རྒྱ་ཆེན་སྐོར་བའི་དུས་སུ༔ ཆོས་རྒྱལ་ཉིད་ཀྱི་རྨི་ལམ་དུ་སྤྲུལ་པའི་མཁའ་འགྲོ་མས་ལུང་བསྟན་པ༔ ཀྱཻ༔ ཆོས་རྒྱལ་ཁྲི་སྲོང་ལྡེའུ་བཙན་ཁྱོད༔ འཕྲད་པས་ཆོག་པའི་ཆོས་འདོད་

༄༅། །ན༔ བུད་དྷའི་ཐུགས་ཀྱི་ཐིག་ལེ་སྐོར༔ བཅུད་བསྡུས་སྙན་བརྒྱུད་ཟབ་མོའི་སྐོར༔ ཨོ་རྒྱན་པདྨ་ཉིད་ལ་ཞུས༔ ཞེས་ལུང་བསྟན་མནལ་སད་ནས་བཀུར་སྟི་ཕུན་སུམ་ཚོགས་པ་དང་༔
ཕྱག་དང་བསྐོར་བ་གྲངས་མེད་མཛད་ནས་ཞུས་པ༔ ཀྱཻ༔ འཇིག་རྟེན་དུས་གསུམ་ས་ལེར་མཁྱེན༔ གསུང་རབ་རྒྱ་མཚོ་ལྷ་མི་འདྲེན་པའི་དཔལ༔ མ་རིག་མུན་སེལ་ཡེ་ཤེས་སྒྲོན་མེའི་སྐུ༔ འགྲོ་བའི་དེད་
དཔོན་ཁྱོད་ལ་ཕྱག་འཚལ་ལོ༔ ཐེག་པའི་མཐར་ཐུག་ཨ་ཏི་སྙིང་པོའི་དོན༔ ནངས་ནུབ་གཅིག་ལ་སངས་རྒྱས་ཐོབ་པའི་ཆོས༔ ཀུན་ཏུ་བཟང་པོའི་ཐུགས་ཀྱི་ཀློང་རྡོལ་བའི༔ འཕགས་མཆོག་ཟབ་མོའི་ཆོས་
ཤིག་བདག་ལ་ཞུ༔ ཞེས་ཞུ་བ་མཛད་པས་སློབ་དཔོན་ཆེན་པོ་པདྨ་འབྱུང་གནས་ཀྱིས་ཡང་གསང་ཨ་ཏིའི་སྐོར་གྱི་བཤད་རྒྱུད་འདི་མང་དུ་བསྟན༔ སྙན་བརྒྱུད་ཡི་གེ་མེད་པའི་སྐོར་ཐམས་ཅད་གནང་༔ ཨ་ཏི་ཡོ་
ག་བཀའ་གསང་བ་ཐིག་ལེའི་སྐོར་གྱི་ཡང་ཞུན༔ རིན་ཆེན་གཏེར་གྱི་སྙིང་པོ༔ ཆོས་ཉིད་མངོན་སུམ་དུ་བསྟན་པའི་རྫོགས་པ་ཆེན་པོ༔ ཆོས་ཉིད་མངོན་སུམ་དུ་སྟོན་པའི་ཆོས་སྡེ་ཆེན་པོ་དྲུག་ཡོད་པའི་ནང་
ནས༔ ཟབ་ལ་སྙིང་པོ་ཐམས་ཅད་ཀྱི་བཅུད་དྲིལ་བ་ཀུན་ཏུ་བཟང་པོའི་དགོངས་པ་ཟང་ཐལ་རྒྱུད་མ་བུ་ཚང་བའི་སྐོར་རྣམས་ཆོས་རྒྱལ་དང་མཁར་ཆེན་བཟའ་མཚོ་རྒྱལ་ལ་གདམས་པས༔ རྟོགས་གྲོལ་དུས་

གཅིག་ལ་གྱུར༔ ཞེས་གསུངས་པ་ལྟར་དང་། དེ་དག་རྗེ་འབངས་རྣམས་ཀྱིས་ཕྱི་རབས་དོན་དུ་དཔེར་བཀོད་ནས་གནས་ཆེན་གངས་བྲག་རྣམས་སུ་གཏེར་དུ་སྦས་ཤིང་ཁྱད་པར་སྙན་བརྒྱུད་ཀྱི་གནད་འདུས་པ་
ཟང་ཟང་ལྷ་བྲག་ཏུ་སྦ་བར་མཛད་ཅིང་ཇི་ལྟར་བཤད་པའི་ལོ་རྒྱུས་དེ་ནི་སློབ་དཔོན་ཆེན་པོ་པདྨའི་ཐུགས་བཅུད་ཀྱི་དབང་དུ་བརྗོད་ལ་གཞན་ཡང་རྣམ་པར་སྣང་མཛད་པཎ་ཆེན་བི་མ་དང་། ལོ་ཆེན་བཻ་རོ་ཙ་ནའི་ཐུགས་
ཏིག་ཟབ་མོ་རྣམས་ཀྱང་སོ་སོར་དབྱེ་བ་བཞིན་ཏེ་དེ་ལྟ་བུའི་སློབ་དཔོན་རྣམ་པ་གསུམ་གྱི་སྙན་བརྒྱུད་ཐུན་མོང་མ་ཡིན་པའི་གདམས་ངག་ཟབ་མོ་ཚེ་གཅིག་གི་མྱུར་ལམ་ཟབ་མོ་འདི་ཉིད་མངའ་བདག་ཁྲི་སྲོང་ལྡེའུ་་་
བཙན་དང་ཡེ་ཤེས་མཚོ་རྒྱལ་ལ་གནང་སྟེ་རྟོགས་གྲོལ་དུས་གཅིག་ཏུ་གྱུར་པ་བཀའ་གསང་མན་ངག་ཐམས་ཅད་ཀྱི་སྙིང་པོར་གྱུར་པ་འདི་ཉིད་ཀྱི་ལོ་རྒྱུས་རྒྱས་པ་རྒྱལ་བ་དགོངས་པས་བརྒྱུད་ཚུལ་སོགས་བརྒྱུད་པ་
དྲུག་གི་དབྱེ་བའི་ཚུལ་སོགས་སྔ་འགྱུར་སྤྱི་དང་སྤྱི་ཆིངས་ལས་གསལ་བ་ལྟར་ཡིན་པས་དེ་རྣམས་ལས་རྟོགས་པའི་དབང་དུ་བྱས་ཤིང་འདིར་མདོར་བསྡུས་ནས་རྐང་གྲངས་ལྟ་བུར་བགྱིས་ན། ཐོག་མའི་སངས་
རྒྱས་དཔལ་ཀུན་ཏུ་བཟང་པོ་ཞི་ཁྲོ་རབ་འབྱམས་རྒྱལ་བ་དྲུག་པ་རྡོ་རྗེ་འཆང་ཆེན་པོ་དཔལ་རྡོ་རྗེ་སེམས་དཔའ་རྣམས་རིམ་པར་བརྒྱུད་པ་ནི་རྒྱལ་བ་རྣམས་དགོངས་པས་བརྒྱུད། རིག་འཛིན་རྣམས་རིག་པས་བརྒྱུད་

༄༅། །པ་ནི། རྡོ་རྗེ་སེམས་དཔས། སྟོན་པ་དགའ་རབ་རྡོ་རྗེ་ལ་བསྟན། དེས་འཕགས་ཡུལ་པཎྜི་ཏ་ལྔ་བརྒྱའི་དབུས་ན་མཁས་པ་འཇམ་དཔལ་བཤེས་གཉེན་ལ་གནང་། དེས་རིག་འཛིན་ཤྲཱི་
སིང་ཧ་ལ་གནང་། དེས་རིག་འཛིན་པདྨ་འབྱུང་གནས་ལ་གནང་། པཎ་ཆེན་བི་མ་ལ་མི་ཏྲ། ལོ་ཆེན་བཻ་རོ་ཙ་ན་སློབ་དཔོན་རྣམ་པ་གསུམ་གྱི་ཐུགས་སུ་བརྒྱུད་པ་ནི་རིག་འཛིན་རིག་པས་བརྒྱུད་པ་ཡིན་ཅིང་། དེ་
རྣམ་པ་གསུམ་གྱིས་བོད་རྗེ་ཁྲི་སྲོང་ལྡེའུ་བཙན་དང་། མཁའ་འགྲོ་ཡེ་ཤེས་མཚོ་རྒྱལ་ལ་ཆིག་བརྒྱུད་དུ་གནང་བ་ལ་གང་ཟག་སྙན་ཁུང་དུ་བརྒྱུད་ཅིང་ཆིག་བརྒྱུད་ཤོག་སེར་དུ་རྒྱས་བཏབ་ནས་གཏེར་དུ་གདམས་
པའོ༑ །ལས་འཕྲོ་གཏེར་བརྒྱུད་ནི་རིག་འཛིན་ཆེན་པོས་གཏེར་ཆེན་སྤྱན་འདྲེན་པར་མཛད་པ་ནི་གོ་སླ། བཀའ་བབས་ལུང་བསྟན་ཐོབ་པའི་བརྒྱུད་པའི་ཕྲེང་བ་ནི། གཏེར་སྟོན་གྱིས་སྔགས་འཆང་རྡོ་རྗེ་མགོན་པོ་
ལ་གནང་། དེས་རིག་འཛིན་ནམ་མཁའ་གྲགས་པ་ལ་གནང་། དེས་སྤྲུལ་སྐུ་འཇམ་དཔལ་འོད་ཟེར་ལ་གནང་། དེས་སྔགས་འཆང་ཆོས་རྒྱལ་བསོད་ནམས་ལ་གནང་། དེས་རིག་འཛིན་སངས་རྒྱས་བསྟན་པ་
ལ་གནང་། དེས་འཁྲུལ་ཞིག་དཀོན་མཆོག་བཟང་པོ་ལ་གནང་། དེས་བྱམས་པ་རིན་ཆེན་རྡོ་རྗེ་ལ་གནང་། དེས་རིག་འཛིན་ཚེ་རིང་དབང་པོ་ལ་གནང་། དེས་རང་གྲོལ་ཀླུ་སྒྲུབ་དབང་པོ་ལ་གནང་། དེས་རིག་

འཛིན་རོལ་པའི་རྡོ་རྗེ་ལ་གནང་། དེས་རིག་འཛིན་ཐུགས་མཆོག་འོད་འབར་ལ་གནང་། དེས་ཀུན་འདུས་ཚེ་དབང་ལ་གནང་། དེས་གྲུབ་དབང་བླ་མ་རྣམ་གཉིས་ལ་གནང་། དེས་རིག་འཛིན་ཀུན་བཟང་ཡེ་ཤེས་
ལ་གནང་། དེས་བཀྲ་བཟང་པ་དགའ་བའི་རྡོ་རྗེ་ལ་གནང་། དེས་རིག་འཛིན་བྱམས་པ་ཡོན་ཏན་ལ་གནང་། དེས་རིག་འཛིན་པདྨ་བཤེས་གཉེན་ལ་གནང་། དེས་གྲུབ་དབང་པདྨ་བསྟན་འཛིན་ལ་གནང་། དེས་
བདག་གི་དྲིན་ཅན་རྩ་བའི་བླ་མ་ངེས་པ་དོན་གྱི་འཁོར་ལོའི་མགོན་པོ་པདྨ་དོན་ཡོད་ལ་གནང་། དམ་པ་དེ་ཉིད་ཀྱི་ཞལ་སྔ་ནས་བདག་གིས་སྨིན་གྲོལ་ལུང་གསུམ་ཡོངས་སུ་རྫོགས་པར་ནོད་ནས་གདམས་ངག་ལ་
རང་བྱན་ཚུད་པ་བྱས་པ་ཡིན་ལ། དེ་ལས་བྱུང་བའི་གདམས་པ་དེ་ལའང་སྨིན་བྱེད་དབང་། གྲོལ་བྱེད་ཁྲིད། རྒྱབ་རྟེན་ལུང་གསུམ་ལས། འདིར་ནི་སྨིན་བྱེད་ཀྱི་དབང་ཟབ་མོ་བསྐུར་བར་བྱ་བ་འདི་ཞེས་སོ་སོའི་
སྐབས་ཐོབ་སྤེལ་བར་གནང་ནས། དེ་ལྟར་དབང་བསྐུར་བར་བྱ་བ་ལའང་། སྐུར་བྱེད་རྡོ་རྗེ་སློབ་དཔོན་གྱི་མཚན་ཉིད་དང་། ཉན་བྱེད་སློབ་བུའི་མཚན་ཉིད་གཉིས་སུ་ཡོད་པ་ལས། དང་པོ་སློབ་དཔོན་གྱི་མཚན་
ཉིད་ཀྱང་རྒྱུད་རྒྱལ་དཔལ་གསང་བ་སྙིང་པོ་ལས། སྟོན་པ་མཛོད་ལྡན་ཆུ་བོ་རྫོགས། །མན་ངག་མཆོག་བརྙེས་ཐབས་ལ་མཁས། །གསང་བའི་དེ་ཉིད་དྲོད་ལྡན་ཞིང་། །རྣལ་འབྱོར་མཐུ་ལྡན་ཤིན་ཏུ་བསྟེན། །

༄༅། །ཞེས་དང་། མངའ་རིས་རིག་འཛིན་ཆེན་པོའི་གཏེར་མ་རྡོ་རྗེའི་ཚིག་རྐང་ལས། བརྒྱུད་ལྡན་ལྟ་དགོངས་མཐོ་ཞིང་དངོས་གྲུབ་ལམ༔ འཁྲུལ་མེད་སྟོན་པའི་རྡོ་རྗེ་སློབ་དཔོན་བསྟེན༔
ཞེས་གསུངས། ཟང་ཐལ་རྩ་བའི་སྤྲོས་བཅས་དབང་གཞུང་ལས་ཀྱང་། མཚན་ཉིད་ལྡན་པའི་བླ་མ་ཡིས༔ དབང་བསྐུར་བས་ནི་སྡུག་བསྔལ་གྲོལ༔ ཞེས་གསུངས་པས་ན་རྒྱུད་ལུང་མན་ངག་ཐམས་ཅད་ལ་མ་
རྨོངས་ཤིང་བརྒྱུད་པ་བར་མ་ཆོད་པ་དངོས་གྲུབ་མཆོག་གི་ལམ་འཁྲུལ་མེད་སྟོན་ནུས་པའི་མཚན་ཉིད་ལྡན་པ་གལ་ཆེ་ཞིང་། སྣོད་དང་མི་ལྡན་པའི་སློབ་དཔོན་ཀྱང་དབང་གཞུང་ལས། མི་ཤེས་ང་རྒྱལ་ཆེན་པོ་
དང་༔ བླུན་པོའི་ཚིག་ཕྱིར་འབྲེང་བ་དང་༔ གསང་སྔགས་དོན་ལ་མི་མོས་དང་༔ གཞན་གྱི་ཞེ་གཅོད་ཁེངས་སེམས་ཅན༔ ལོག་པའི་ལམ་དུ་ཞུགས་པ་དང་༔ དབང་གི་དཀྱིལ་འཁོར་ཞལ་མ་མཐོང་༔ དམ་
ཚིག་འཆལ་བར་གྱུར་པ་དང་༔ དྲིས་པ་དག་ལ་ལན་མི་ཐེབས༔ ཐོས་ཆུང་ང་རྒྱལ་ཆེ་བ་སྟེ༔ སློབ་དཔོན་མ་བརྟག་སློབ་མའི་བདུད༔ གསང་སྔགས་སྟོན་པའི་སློབ་དཔོན་མིན༔ རྫོགས་ཆེན་ཨ་ཏི་སྟོན་མི་
ནུས༔ དེ་དང་འགྲོགས་པར་མི་བྱའོ༔ ཞེས་གསུངས་པ་རྣམས་སྤང་བར་བྱ་ཞིང་༔ གཉིས་པ་སློབ་མའི་མཚན་ཉིད་ཀྱང་༔ ཟང་ཐལ་རྩ་བའི་དབང་གཞུང་ལས། སྣོད་དང་མི་ལྡན་སློབ་མ་ནི༔ ཤེས་ཆུང་ཁ་

གསག་གདོང་བལྟས་ཆེ༔ ཁ་མཁས་ལག་དམ་གཡོ་སྒྱུ་ཆེ༔ བླ་མའི་བཀའ་གཅོག་དྲིན་ལ་རྩོད༔ ཡོན་ཏན་མི་མཐོང་སྐྱོན་ལ་རྟོག༔ རིགས་བརྒྱུད་ངན་ལ་ངང་རྒྱུད་ཐུང་༔ བཀའ་དྲིན་ཁྱད་གསོད་རང་ལ་
བསྟོད༔ དོན་དམ་མི་རྟོགས་དམ་ཚིག་ཉམས༔ ཉམས་ལེན་མི་བརྩོན་འཆལ་བར་གཏོང་༔ སློབ་མ་མ་བརྟག་སློབ་དཔོན་དགྲ༔ ཉམས་ལེན་མི་ནུས་གང་ཟག་ལ༔ རྫོགས་པ་ཆེན་པོའི་དབང་མི་བསྐུར༔
མན་ངག་ཟབ་མོ་བཤད་མི་བྱ༔ དེ་ལྟ་བུའི་སློབ་མ་ངན་པ་རེག་ཕུང་གི་དུག་བཞིན་སྤང་བར་བྱ་དགོས་པ་ཡིན་ཅིང་དེ་ལྟ་བུ་མིན་པའི་མཚན་ཉིད་ཀུན་ལྡན་གྱི་སློབ་བུ་ཡང་། གསང་སྙིང་ལས། ཐོས་བསམ་སྒོམ་
ལ་རབ་སྦྱངས་ཤིང་། ཤེས་རབ་མིག་ལྡན་རྣམས་ཀྱི་མཆོག །སྣོད་ལྡན་ངང་ཚུལ་བཟང་བར་ལྡན། །ལུས་དང་ལོངས་སྤྱོད་གཏོང་ལ་གོམས། །ཞེས་དང་། དབྱིངས་སྒོམ་ལས། དད་བརྩོན་སྙིང་རྗེ་ཆེ་ཞིང་
དབང་པོ་རྣོ༔ བློ་ཡངས་དམ་ཚིག་ལྡན་པའི་ལས་ལྡན་གྱི༔ ཞེས་གསུངས་པ་ལྟར་ལྡན་ན་དད་པས་བྱིན་རླབས་འཇུག བརྩོན་འགྲུས་ཀྱིས་ཉམས་རྟོགས་མྱུར། སྙིང་རྗེས་ཐེག་པ་ཆེན་པོའི་དོན་ལས་མི་འདའ།
དབང་རྣོན་གྱིས་ལྟ་སྤྱོད་དབྱེ་བར་ནུས། བློ་ཡངས་པས་སྤྱོད་པ་རླབས་ཆེ། དམ་ཚིག་དང་ལྡན་པས་ཉེས་ལྟུང་མི་འབྱུང་བས་དེ་ལྟ་བུ་དང་ལྡན་པ་གལ་ཆེ། དེ་ལྟར་དུ་ལྡན་པའི་སློབ་བུ་དེས་ཀྱང་གདམས་ངག་

༄༅། །མཆོག་གསང་ཙམ་པོ་བར་མ་ཡིན་པ་ཡུན་རིང་པོ་ནས་གསོལ་བ་བཏབ་དགོས་པའང་རྡོ་རྗེའི་ཚིག་རྐང་ལས། ལོའམ་ཟླ་བའི་བར་དུ་གསོལ་བ་བཏབ་ནས༔ ཆོས་འདིའི་སྣོད་འགྱུར་
རིག་ནས་གནང་བ་སྦྱིན༔ ཞེས་གསུངས་པའི་དོན་གོང་ལྟར་དཔོན་སློབ་ཀྱི་རྟེན་འབྲེལ་འགྲིག་ནས་སློབ་མས་ཀྱང་བསྙེན་བཀུར་དང་བཅས་པས་ལོ་གཅིག་གམ་ཐ་ནའང་ཟླ་ཤས་ཀྱི་གོང་ནས་གསོལ་བ་འདེབས་
ཤིང་རྡོ་རྗེ་སློབ་དཔོན་གྱིས་ཀྱང་སྣོད་ལྡན་དུ་རིག་ནས་སྨིན་གྲོལ་གདམས་ངག་རྣམས་རིམ་པར་སྟོན་པ་བྱ་དགོས་པ་ཡིན་ཅིང་དེ་ལའང་སློབ་དཔོན་དང་སློབ་མའི་བྱ་བའི་ངོ་སྐལ་གཉིས་ལས་ཐོག་མར་བདག་རྡོ་རྗེ་་་
སློབ་དཔོན་གྱི་བྱ་བའི་རིམ་པའང་ཕུན་ཚོགས་ལྔས་སྒྲུབ་གཞི་བཟུང་ནས་སྦྱོར་བ་ཡོ་བྱད་ཀྱི་ཤོམ་དང་དངོས་གཞི་སྒྲུབ་མཆོད་རིམ་པ་སོགས་རིག་འཛིན་གོང་མ་རྣམས་ཀྱི་ཕྱག་བཞེས་ཉམས་པ་མེད་པ་ལེགས་པར་་
གྲུབ་ཟིན། ཁྱེད་རང་སློབ་བུ་རྣམས་ཀྱི་བྱ་བའི་རིམ་པའང་དྲང་དོན་གྱི་ཆོས་བཤད་པས་བློ་ཁ་བསྒྱུར་བ་གལ་ཆེ་ཞིང་། དེ་ལྟ་བུའི་ཚུལ་གྱིས་རིམ་པ་གྲོལ་བྱེད་གདམས་པའི་སྐབས་སུ་རྒྱས་པར་བསྟན་ཟིན་པ་ལྟར་
ལ་ངེས་པར་འབྱུང་བའི་བློ་དང་ལྡན་པའི་ངང་ནས་ཚེ་གཅིག་གི་མྱུར་ལམ་རྡོ་རྗེ་ཐེག་པའི་བྱིན་རླབས་ཀྱི་རྩ་བ་སློབ་དཔོན་ལ་རག་ལུས་པས། མདོ་ལས། བསྐལ་པ་སྟོང་གི་སངས་རྒྱས་ཀྱང་། །བླ་མ་དག་ལ་

བརྟེན་ནས་བྱུང་། །ཞེས་དང་། དུས་གསུམ་སངས་རྒྱས་བསྙེན་བཀུར་བས། །བླ་མའི་བ་སྤུ་གཅིག་མཆོད་མཆོག །ཅེས་གསུངས་པ་ལྟར། རྡོ་རྗེ་སློབ་དཔོན་དཀྱིལ་འཁོར་ཁྱབ་བདག་ཏུ་གྱུར་པ་དང་།
དཀྱིལ་འཁོར་གཙོ་བོ་ཐ་མི་དད་པའི་དྲུང་དུ་སྨིན་བྱེད་ཀྱི་དབང་བསྐུར་ཞུ་བའི་ཡོན་དུ་ཞིང་ཁམས་རི་གླིང་ཁོར་ཡུག་སྲིད་ཞིའི་དཔལ་འབྱོར་མ་ཚང་བ་མེད་པ་སྤྲུལ་ནས་འབུལ་བར་ཞུ། ཞེས་བརྡ་སྦྱར། དེ་ལྟར་རྫོགས་
པ་ཆེན་པོ་དགོངས་པ་ཟང་ཐལ་གྱི་དབང་བཞི་ཀུན་ལ་སྦྱར་ཆོག་པའི་ཆོས་བཤད་མདོར་བསྡུས་འདི་ལྟ་བུ་གྱིས་ཞེས། ཁྱབ་བདག་འཁོར་ལོའི་དབང་ཕྱུག་ཀུན་བཟང་པདྨ་བདུད་འདུལ་གྱིས་བཀའ་སྩལ་བའི་དོན་ལྟར་ལྷ་རི་པ་རིག་འཛིན་འཇིགས་མེད་དཔའ་བོས་ཉ་མོ